ikfar.txt

ⵉⴽⴼⴰⵔ ⴰⵏⴰⵥⵓⵕ. ⵉⵊⵊ ⵏ ⵢⵉⴽⴼⴰⵔ, ⵢⵓⴳⴳⵊ, ⵉⴼⴼⵖ ⵜⴰⵎⵎⵓⵔⵜ ⵏⵏⵙ, ⵉⵏⵏⴰ ⴰⴽⴷ ⵢⵉⵅⴼ ⵏⵏⵙ: " ⵏⵛⵛ ⴰⴷ ⵓⴳⵓⵔⵖ ⴰⴷ ⴰⵔⵣⵓⵖ, ⴰⴷ ⵣⴷⵖⵓⵖ ⴷⴳ ⵉⵊⵊ ⵏ ⵡⴰⵏⵙⴰ ⴷⵉ ⵎⴰⵏⵉ ⵓⵔ ⵉⵣⴷⴷⵖ ⵉⵡⴷ, ⵎⵉⵏⵣⵉ ⵉⵡⴷⴰⵏ ⵏ ⵢⵉⴹⴰ ⵓⵔ ⵜⵜⵊⵊⵉⵏ ⵡⵉ ⵖⴰ ⵉⴷⴷⴰⵔⵏ ⴷⵉ ⵍⵀⵏⴰ ". ⵢⵓⴳⵓⵔ, ⵉⵕⴰⵃ ⵉⵣⴷⵖ ⴷⴳ ⵢⵉⵊⵊ ⵏ ⵓⵥⴰⵖⴰⵕ ⵎⴰⵏⵉ ⵓⵔ ⵅⴼⵙ ⵉⵜⵜⵙⵍⴰ ⵓⵔ ⴷ ⵉⵊⵊ. ⵓⵛⴰ ⴽⵓ ⵜⵉⴼⴰⵡⵜ, ⵅⵎⵉ ⵖⴰ ⵉⴽⴽⴰⵔ ⵣⴳ ⵢⵉⴹⵚ, ⴰⴷ ⵉⵇⴰⴷ ⵜⴰⵡⵡⵓⵔⵉ ⵏⵏⵙ, ⵉⵜⵜⵕⴰⵃ ⵉⵜⵜⵖⵉⵎⴰ ⵅⴼ ⵉⵊⵊ ⵏ ⵓⵥⵕⵓ ⴷⵉ ⵜⴼⵙⵓⵜ ⵎⴰⵏⵉ ⵉⵍⵍⴰ ⵓⵖⵎⵎⵓⵢ ⴷ ⵡⴰⵎⴰⵏ ⵜⵜⴰⵣⵣⵍⵏ ⴷⴳ ⵢⵉⵖⵥⴰⵕ, ⴷ ⵉⵊⴹⴰⴹ ⵛⵟⵟⵃⵏ ⵅⴼ ⵜⵚⴹⵡⵉⵏ ⵏ ⵉⵙⴽⵯⵍⴰ, ⵓⵛⴰ ⵉⵍⵉ ⴰⴷ ⵉⵙⵙⵏⵜⴰ ⵉⵜⵜⵖⵏⵏⵊ, ⵉⵛⵛⴰⵜ ⵜⴰⵎⵊⴰ, ⵉⵇⵇⴰⵕ ⴰⵙ: ⵎⴰⵍⴰ ⵜⵥⵕⵉⴷ, ⵇⵇⵏ ⵜⵉⵟⵟ. ⵎⴰⵍⴰ ⵜⵙⵍⵉⴷ, ⵇⵇⵏ ⴰⵎⵥⵥⵓⵖ. ⵓⵔ ⴽⵙⵙⵉ, ⵓⵔ ⵜⵜⴰⵡⵉ. ⴽⴽⵙ ⴷⴷⵏⴼ, ⵙⵙⵎⵖⴰⵕ ⵓⵍ. ⴽⴽⵙ ⴷⴷⵖⵍ, ⴰⴷⴰⵔ ⵜⵉⵟⵟ. ⵉⵡⴰ ⵓⵙⵙⴰⵏ ⵄⴷⴷⵓⵏ, ⴰⵍⴰⵎⵉ ⴷ ⵉⵊⵊ ⵏ ⵡⴰⵙⵙ ⵉⵥⵕⵉ ⵜ ⵉⵊⵊ ⵏ ⵓⵔⴳⴰⵣ, ⵓⵛⴰ ⵉⵏⵏⵓⴼⴼⴰⵔ ⵉⵙⵃⵙⵙⴰ ⵖⵔⵙ. ⵓⵎⵉ ⵉⵙⵍⴰ ⵉ ⵓⵖⵏⵏⵉⵊ ⵏⵏⵉ, ⵉⵕⵓⵃ ⵏⵉⵛⴰⵏ ⵖⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⴰⵇⵇⴰ ⵓⴼⵉⵖ ⵉⵊⵊ ⵏ ⵢⵉⴽⴼⴰⵔ ⵉⵙⵙⵏ ⴰⴷ ⵉⵖⵏⵏⵊ, ⴰⵇⵇⴰ ⵖⵔⵙ ⵉⵊⵊ ⵏ ⵜⵏⵉⵅⵜ ⵜⵜⴰⴷⴼ ⴷⴳ ⵡⵓⵍ ". ⵢⴰⵔ ⴷ ⵅⴼⵙ ⵓⴳⵍⵍⵉⴷ ⵉⵏⵏⴰ ⴰⵙ: " ⵎⴰⵍⴰ ⵜⵙⵅⴰⵕⵕⵉⵇⴷ, ⴰⵇⵇⴰ ⴰⴷ ⵅⴼⴽ ⴰⵣⵣⵍⵖ! ⵎⴰⵖⴰⵔ ⵉⵍⵍⴰ ⵛⴰ ⵏ ⵢⵉⴽⴼⴰⵔ ⵉⵙⵙⴰⵡⴰⵍⵏ,! ". ⵉⵏⵏⴰ ⴰⵙ ⵓⵔⴳⴰⵣ ⵏⵏⵉ: " ⵎⴰⵍⴰ ⵓⵔ ⵜⵓⵎⵉⵏⴷ ⴰⴷ ⵕⴰⵃⵖ ⴰⴷ ⴰⴽ ⵜ ⵉⴷ ⴰⵡⵉⵖ! ". ⵉⵏⵏⴰ ⴰⵙ: " ⵉⵡⴰ ⵕⵓⵃ! ⵎⴰⵍⴰ ⵜⵉⵡⵉⴷ ⵉⵢⵉ ⵜ ⵉⴷ ⵙⵓⵜⴰⵔ ⵓⵛⴰ ⵜⵟⵟⴼⴷ! ". ⴰⵜⴰⵔⵔⴰⵙ ⵏⵏⵉ ⵉⵎⵎⵔ, ⵉⵏⵏⴰ ⴷⴳ ⵡⵓⵍ ⵏⵏⵙ: " ⴰⴳⵍⵍⵉⴷ ⴰⴷ ⵉⵢⵉ ⵢⵓⵛ ⵜⵉⵎⵓⵣⵓⵏⵉⵏ ⴰⵔ ⵖⴰ ⵊⵊⴰⵡⵏⵖ ". ⵓⵛⴰ ⵉⵕⴰⵃ ⵉⵜⵜⴰⵣⵣⵍ, ⵢⴰⵔⵣⵣⵓ ⵅⴼ ⵢⵉⴽⴼⴰⵔ ⵏⵏⵉ. ⵓⵎⵉ ⵖⴰ ⵢⴰⵡⵉ ⵎⴰⵏⵉ ⵉⵣⴷⴷⵖ, ⵢⵓⴼⵉ ⵜ ⵅⴼ ⵓⵥⵕⵓ ⵏⵏⵉ ⵉⵇⵇⵉⵎ ⴰⵢⵏⵏⵉ ⵉ ⵢⵉⵡⵉ, ⵉⵛⵛⴰⵜ ⴷⵉ ⵜⴰⵎⵊⴰ ⵉⵜⵜⵖⵏⵏⴰⵊ: ⵎⴰⵍⴰ ⵜⵥⵕⵉⴷ, ⵇⵇⵏ ⵜⵉⵟⵟ. ⵎⴰⵍⴰ ⵜⵙⵍⵉⴷ, ⵇⵇⵏ ⴰⵎⵥⵥⵓⵖ. ⵓⵔ ⴽⵙⵙⵉ, ⵓⵔ ⵜⵜⴰⵡⵉ. ⵓⵔ ⵣⵏⵓⵣⴰ ⴰⵢⵜ ⵏⵏⵛ. ⴽⴽⵙ ⴷⴷⵏⴼ, ⵙⵙⵎⵖⴰⵕ ⵓⵍ. ⴽⴽⵙ ⴷⴷⵖⵍ, ⵙⵙⵎⵥⵉ ⴰⴷⵉⵙ. ⵉⵡⴰ, ⵢⵉⵙⵉ ⵜ ⵉⴷ, ⵉⴳⴳⵉ ⵜ ⴷⵉ ⴰⴳⵍⵎⵓⵙ, ⵓⵛⴰ ⵢⵉⵡⵉ ⴰⵙ ⵜ ⵉ ⵓⴳⵍⵍⵉⴷ. ⵉⵏⵏⴰ ⴰⵙ: " ⴰⵇⵇⴰ ⵜ! ". ⵉⵙⵙⴰⵔⵙ ⵉⵜ ⴷⵉ ⵜⵎⵓⵔⵜ, ⵓⵛⴰ ⵉⵏⵏⴰ ⴰⵙ ⵉ ⵓⴳⵍⵍⵉⴷ: ⵉⵡⴰ, ⵖⵏⵏⵊ ⴰ ⵄⵎⵎⵉ ⴰⴼⴽⵔⵓⵏ! ⵉⴳⴳⴰ ⴰⵙ ⴷ ⵉⴽⴼⴰⵔ ⵏⵏⵉ: " ⵡⵡⵡⵓⵛⵜ! " ⵉⵏⵏⴰ ⴰⵙ ⵄⴰⵡⴷ: " ⵉⵡⴰ, ⵖⵏⵏⵊ ⴰ ⵄⵎⵎⵉ ⴰⴼⴽⵔⵓⵏ ". ⵉⴳⴳⴰ ⴰⵙ ⵄⴰⵡⴷ: " ⵡⵡⵡⵓⵛⵜ! " ⵡⴰⵍⵓ! ⵢⵓⴳⵉ ⴰⴷ ⵉⵏⵉ ⵉⵊⵊ ⵏ ⵡⴰⵡⴰⵍ! ⵢⵓⴳⵏⵓ! ⵓⵎⵉ ⵢⵓⴼⴰ ⵓⴳⵍⵍⵉⴷ ⵏⵏⵉ ⵡⴰⵍⵓ ⵢⵓⴳⵉ ⴰⴷ ⵉⵙⵙⵉⵡⵍ, ⵉⵍⴰⵖⴰ ⴷ ⵅⴼ ⵜⴰⵎⵓⵏⵜ ⵏⵏⵙ, ⵉⵏⵏⴰ ⴰⵙ: " ⵙⵙⵓⴼⵖⴰⵜ ⵡⴰ ⵣⵉ ⵜⵎⵓⵔⵜ ⵏ ⵢⵉⵏⵏⵉ ⵉⵇⵇⴰⵕⵏ ⵜⵉⴷⵜ, ⴰⵇⵇⴰ ⵉⵙⵅⴰⵕⵕⵉⵇ ⵅⴼⵉ! ⵉⵏⵏⴰ ⵉⵢⵉ ⴰⵇⵇⴰ ⵉⴽⴼⴰⵔ ⴰ ⵉⵜⵜⵖⵏⵏⴰⵊ, ⵏⵜⵜⴰ ⵎⴰⵖⴰⵔ ⵉⴽⴼⴰⵔ ⵉⵙⵙⴰⵡⴰⵍ ⵃⵓⵎⴰ ⴰⴷ ⵉⵖⵏⵏⵊ!? ". ⵓⵎⵉ ⵉⵙⵎⴷ ⵓⴳⵍⵍⵉⴷ ⴰⵡⴰⵍ ⵏⵏⵙ, ⵜⵏⴷⵀ ⵜⴰⵎⵓⵏⵜ ⴰⵔⴳⴰⵣ ⵏⵏⵉ, ⵜⴰⵣⵣⵍ ⵅⴼⵙ ⵖⵔ ⵜⵎⵓⵔⵜ ⵏⵏⵉⴹⵏ, ⵉⵏⵏⴰ ⴰⵙ ⵉⴽⴼⴰⵔ ⵏⵏⵉ ⵉ ⵓⴳⵍⵍⵉⴷ: " ⵡⵏⵏⵉ ⵖⴰ ⵉⴳⴳⵏ ⵍⵅⵉⵕ, ⴰⴷ ⵜ ⵉⴳⴳ ⴷⴳ ⵓⵇⵎⵎⵓⵎ ⵏⵏⵙ. ⵏⵛⵛ ⵜⵓⵖⴰ ⵉⵢⵉ ⴷⴳ ⵓⵥⴰⵖⴰⵕ, ⵉⴳⴳⵯⵊⵖ ⵅⴼ ⵎⴰⵕⵕⴰ ⵉⵡⴷⴰⵏ, ⴰⵔⵥⵥⵓⵖ ⴰⴷ ⴷⴷⴰⵔⵖ ⵜⵓⴷⴰⵔⵜ ⵉⵏⵓ, ⴰⴷ ⵇⵇⴰⵙⵖ ⵣⵉ ⵜⵍⵓⵍⵍⵉ, ⴰⴷ ⵖⵏⵏⵊⵖ ⴰⵎ ⵅⵙⵖ, ⴰⴷ ⴳⴳⵖ ⵎⵉⵏ ⴷⴰ ⵉⵢⵉ ⵉⵏⵏⴰ ⵉⵅⴼ ⵉⵏⵓ, ⵎⴰⵛⴰ ⴰⵜⴰⵔⵔⴰⵙ ⴰ ⵉⴹⴼⴰⵕ ⵉⵢⵉ ⴷ, ⵢⵉⵡⴹ ⴰⵔ ⵖⴰⵔⵉ ⵃⵓⵎⴰ ⴰⴷ ⵉⵢⵉ ⵉⴳⴳ, ⵏⵛⵛ, ⴷ ⴰⵖⵔⴰⵡ ⵣⵉ ⵖⴰ ⵉⵜⵛⵛ, ⵏⵜⵜⴰ, ⴰⵖⵕⵓⵎ. ⵎⵉⵏ ⴷ ⴰⵙ ⵉⵕⴰⵃⵏ, ⵏⵜⵜⴰ, ⴰⴷ ⵉⵢⵉ ⴷ ⵢⵉⵙⵉ ⵣⴳ ⵓⵥⴰⵖⴰⵕ ⵉⵏⵓ, ⴰⴷ ⵉⵢⵉ ⵉⴽⴽⵙ ⵜⵉⵍⵓⵍⵍⵉ ⵉⵏⵓ, ⴰⴷ ⵉⵢⵉ ⵉⵣⵣⵏⵣ! ". ⴰⴳⵍⵍⵉⴷ ⵉⵙⵍⴰ ⴰⵙ ⵓⵎⵉ ⵜⵓⵖⴰ ⵉⵙⵙⴰⵡⴰⵍ. ⵓⵛⴰ ⵉⵏⵏⴰ ⴰⵙ: " ⵎⴰⵖⴰⵕ ⵜⵙⵙⴰⵡⴰⵍⴷ ⴰ ⵉⴽⴼⴰⵔ?! ". ⵢⴰⵔⵔ ⴷ ⵅⴼⵙ, ⵉⵏⵏⴰ ⴰⵙ: " ⵡⴰⵀ! ⵕⵅⵅⵓ ⵖⴰ ⵙⵙⵉⵡⵍⵖ! ⵎⴰ ⵓⵎⵉ ⵏⵛⵛ ⴷ ⵉⴽⴼⴰⵔ ⵓⵛⴰ ⵓⵔ ⵣⵎⵎⴰⵔⵖ ⴰⴷ ⴷⴷⴰⵔⵖ ⴰⵎ ⵅⵙⵖ?! ". ⵉⵏⵏⴰ ⴰⵙ ⵓⴳⵍⵍⵉⴷ: " ⵓⵀⵓ, ⵜⵣⵎⵎⴰⵔⴷ ⴰⴷ ⵜⴷⴷⴰⵔⴷ ⴰⵎ ⵜⵅⵙⴷ! ⵕⴰⵃ, ⵓⵔ ⵉⵍⵍⵉ ⵡⵏⵏⵉ ⵛ ⵖⴰ ⵉⴽⵙⵏ ⵜⵉⵍⵓⵍⵍⵉ! ⵡⵏⵏⵉ ⵉⵅⵙⵏ ⴰⴷ ⴰⵛ ⵜ ⵉⴽⴽⵙ ⵏⵜⵜⴰ ⵓⵎⵉ ⵜⵓⵜⵜⵡⴰⴽⴽⵙ, ⵜⵓⵜⵜⵡⴰⴽⵙ ⴰⵙ ⵓⵍⴰ ⴷ ⵜⴰⵎⵓⵔⵜ ⵏⵏⵙ! ". ⵉⵎⵎⵔ ⵉⴽⴼⴰⵔ ⵏⵏⵉ, ⵓⵛⴰ ⵢⵓⵢⵓⵔ ⴷⴳ ⵓⴱⵔⵉⴷ ⵉⵜⵖⵏⵏⵊ: ⵎⴰⵍⴰ ⵜⵥⵕⵉⴷ, ⵇⵇⵏ ⵜⵉⵟⵟ. ⵎⴰⵍⴰ ⵜⵙⵍⵉⴷ, ⵇⵇⵏ ⴰⵎⵥⵥⵓⵖ. ⵓⵔ ⴽⵙⵙⵉ, ⵓⵔ ⵜⵜⴰⵡⵉ. ⵓⵔ ⵣⵏⵓⵣⴰ ⴰⵢⵜ ⵏⵏⵛ. ⴽⴽⵙ ⴷⴷⵏⴼ, ⵙⵙⵎⵖⴰⵕ ⵓⵍ. ⴽⴽⵙ ⴷⴷⵖⵍ, ⵙⵙⵎⵥⵉ ⴰⴷⵉⵙ. ⵡⵏⵏⵉ ⵉⵅⵙⵏ ⵜⵉⵍⵓⵍⵍⵉ. ⴰⴷ ⵜⵜ ⵉⵅⵙ ⵉ ⴰⵢⵜⵎⴰⵙ! ⵡⵏⵏⵉ ⵉⵅⵙⵏ ⵜⵓⵙⵙⵎⵖⵏⵜ ⴰⴷ ⵉⴼⴼⵖ ⵜⴰⵎⵓⵔⵜ ⵏⵏⵖ!.